section_heading: Izgled povorke i uloge
paragraph_text: Posljednji dio povorke čine maskirani ophodnici koje se danas u žargonu naziva đavli, a prije se više koristio naziv cigani. U prijašnjim vremenima i ove uloge su bile tradicijski propisane i već unaprijed određene, no današnje su maske su raznovrsnije i otvorenije individualnim preferencijama i odabirima. Inspiracija se pronalazi kako u aktualnim društvenim i političkom prilikama tako i u onima iz prošlih vremena. Maske su nadahnute likovima iz svijeta glazbe, filma, sporta. Novost u ovom segmentu definitivno je motorizirani dio povorke, bez kojeg su mačkare, barem one na kakve smo danas navikli, nezamislive. Do pojave motornih vozila u pokladnoj povorci dolazi krajem osamdesetih i početkom devedesetih godina. U početku je to bio samo pokoji traktor u službi pokladne maske, a u današnje vrijeme se u povorci redovito pojavljuje veći broj maskiranih vozila.